To mænd fra det nordlige vendsyssel er fængslet i fire uger, sigtet for indbrud og besiddelse af flere skydevåben. Det fortæller anklagerfuldmægtig fra Nordjyllands Politi Emil Stenbygaard. De to mænd er 30 og 35 år gamle. Indbruddet fandt sted i Skagen Kultur- og Fritidscenter 29. september, og det er ifølge TV2/Nords oplysninger ved dette indbrud de sigtede er kommet i besiddelse af våbnene. Der er tale om salonrifler stjålet fra Skagen Skytteforenings lokaler i Skagen Kultur- og Fritidscenter. Det fortæller Harry Andersen, der er formand for Skagen Skytteforening. Tyvene ødelagde et vindue i centeret og stjal flere salonrifler fra et våbenskab. Våben, der er beregnet til skydebane, men som ikke er meget værd uden for banerne. Formanden fortæller, at nogle af de stjålne våben er fundet, men han var onsdag klokken 11 ikke blevet informeret om at politiet havde foretaget anholdelse i sagen.

Referat:
Flere rifler blev 29. september stjålet ved indbrud i Skagen Kultur- og Fritidscenter. To mænd fængslet i sagen.